b'\n_START_ARTICLE_\nTokelau\n_START_SECTION_\nIstorija\n_START_PARAGRAPH_\nTokelau saloje anks\xc4\x8diau gyveno Polinezijos tautel\xc4\x97s, atsikraus\xc4\x8diusios i\xc5\xa1 gretim\xc5\xb3 sal\xc5\xb3. Nors archeologiniai kasin\xc4\x97jimai rodo, kad \xc4\x8dia gyventa \xc5\xbemoni\xc5\xb3 jau apie 1000 met\xc5\xb3, ta\xc4\x8diau vietinis folkloras mena tik kelet\xc4\x85 \xc5\xa1imtme\xc4\x8di\xc5\xb3. Iki XIX a. salos buvo autarkin\xc4\x97s, nors anglai jas atrado dar 1765\xc2\xa0m. Apie 1860 metus \xc4\xaf salas atvyko perujie\xc4\x8diai, ie\xc5\xa1koj\xc4\x99 \xc5\xbemoni\xc5\xb3, dirbsian\xc4\x8di\xc5\xb3 Peru kalnakasyboje. Tada jie i\xc5\xa1sive\xc5\xbe\xc4\x97 253 vyrus, daugiausia\xc2\xa0\xe2\x80\x93 darbingo am\xc5\xbeiaus. D\xc4\x97l lig\xc5\xb3, kurias atne\xc5\xa1\xc4\x97 bangini\xc5\xb3 med\xc5\xbeiotojai, Peru piratai ir misionieriai, kurie band\xc4\x97 apgyvendinti 500 \xc5\xbemoni\xc5\xb3, i\xc5\xa1mir\xc4\x97 apie pus\xc4\x99 Tokelau gyventoj\xc5\xb3. 1877\xc2\xa0m. salas u\xc5\xbe\xc4\x97m\xc4\x97 anglai (laivybos interesais), 1889\xc2\xa0m. jos tapo Britanijos protektoratu, nuo 1916\xc2\xa0m. priklaus\xc4\x97 Gilberto ir Eliso sal\xc5\xb3 kolonijai (dabartinis Kiribatis), o 1925\xc2\xa0m. perduotas Naujosios Zelandijos vald\xc5\xbeion. Salos yra valdomos remiantis Tokelau aktu (pasira\xc5\xa1ytas 1948\xc2\xa0m., per\xc5\xbei\xc5\xabr\xc4\x97tas 1963 ir 1999\xc2\xa0m.), pagal kur\xc4\xaf \xc5\xa1i\xc5\xb3 sal\xc5\xb3 gynimas yra Naujosios Zelandijos prievol\xc4\x97. Ta\xc4\x8diau Tokelau gyventojai ruo\xc5\xa1ia savos konstitucijos metmenis, vysto institucijas ir siekia savivaldos\xc2\xa0\xe2\x80\x93 laisvos s\xc4\x85jungos su Nauj\xc4\x85ja Zelandija, kaip kad yra pasiekusios Niuj\xc4\x97 ir Kuko salos._NEWLINE_Pirmoji mokykla \xc4\xafsteigta 1950\xc2\xa0m., o 10-ajame XX a. de\xc5\xa1imtmetyje Tokelau tapo paskutine pasaulio \xc5\xa1alimi, kurioje pajungtas telefono ry\xc5\xa1ys.\n_START_SECTION_\nPolitika\n_START_PARAGRAPH_\n\xc5\xa0alies vadovas yra Did\xc5\xbeiosios Britanijos karalien\xc4\x97 El\xc5\xbebieta II, kuri\xc4\x85 salose atstovauja administratorius Nilas Volteris (Neil Walter). Vyriausyb\xc4\x97s vadovas yra Patukis Isakas (Patuki Isaako), kuris pirmininkauja vietin\xc4\x97je taryboje (Council of Faipule), kuri\xc4\x85 sudaro trys renkami vadovai (po vien\xc4\x85 i\xc5\xa1 kiekvieno atolo). Tai ir yra ministr\xc5\xb3 kabinetas. Brit\xc5\xb3 monarchas kei\xc4\x8diasi pagal paveld\xc4\x97jim\xc4\x85, administratori\xc5\xb3 skiria Naujosios Zelandijos u\xc5\xbesienio reikal\xc5\xb3 ir prekybos ministras, o vyriausyb\xc4\x97s vadovas yra renkamas kasmet i\xc5\xa1 vietin\xc4\x97s tarybos nari\xc5\xb3._NEWLINE_Pagal 1996\xc2\xa0m. Tokelau rezoliucij\xc4\x85, \xc4\xafstatym\xc5\xb3 leidyba priklauso parlamentui\xc2\xa0\xe2\x80\x93 generalinei asambl\xc4\x97jai (General Fono), kuri\xc4\x85 sudaro 45 deputatai, po 15 i\xc5\xa1 kiekvieno atolo. Atstovus \xc4\xaf parlament\xc4\x85 atolai renka savo seni\xc5\xabn\xc5\xb3 tarybose (Taupulega) trej\xc5\xb3 met\xc5\xb3 laikotarpiui. 2004\xc2\xa0m. lapkri\xc4\x8dio 11 d. Tokelau ir Naujoji Zelandija sutiko imtis formuluoti sutart\xc4\xaf d\xc4\x97l Tokelau kaip esan\xc4\x8dio laisvoje s\xc4\x85jungoje su Nauj\xc4\x85ja Zelandija statuso. \xc5\xa0i\xc4\x85 iniciatyv\xc4\x85 palaik\xc4\x97 ir Jungtin\xc4\x97s Tautos.\n_START_SECTION_\nEkonomika\n_START_PARAGRAPH_\nTokelau yra labai neturtinga \xc5\xa1alis, kurios metin\xc4\x97s pajamos siekia 0,5 mln., o i\xc5\xa1laidos\xc2\xa0\xe2\x80\x93 net 2,8 mln. JAV doleri\xc5\xb3. \xc5\xa0\xc4\xaf skirtum\xc4\x85 padengia Naujoji Zelandija ir kita parama i\xc5\xa1 u\xc5\xbesienio. Eksportas sudaro apie 0,1 mln. JAV doleri\xc5\xb3 (pa\xc5\xa1to \xc5\xbeenklai, kopra, rankdarbiai), importas\xc2\xa0\xe2\x80\x93 0,3 mln. (maistas, statybin\xc4\x97s med\xc5\xbeiagos ir degalai). Pagrindin\xc4\x97 prekyba vyksta su Nauj\xc4\x85ja Zelandija._NEWLINE_Vietin\xc4\x97 pramon\xc4\x97: kopros gamyba, med\xc5\xbeio apdirbimas, pa\xc5\xa1to \xc5\xbeenklai, monetos, \xc5\xbevejyba (ypa\xc4\x8d gausu tuno). \xc5\xbdem\xc4\x97s \xc5\xabkis: auginami kokoso rie\xc5\xa1utai, kopra, duonmed\xc5\xbeiai, bananai ir papajos, auginamos kiaul\xc4\x97s, o\xc5\xbekos ir naminiai pauk\xc5\xa1\xc4\x8diai.\n_START_SECTION_\nGyventojai\n_START_PARAGRAPH_\nTokelau trijuose kaimuose gyvena apie 1400 polinezie\xc4\x8di\xc5\xb3 (2004 liepa). Kalbama Tokelau bei angl\xc5\xb3 kalbomis. Sal\xc5\xb3 izoliacija ir i\xc5\xa1tekli\xc5\xb3 stygius labai riboja ekonomin\xc4\x99 pl\xc4\x97tr\xc4\x85, o \xc5\xbeem\xc4\x97s \xc5\xabkis yra tik kaip pragyvenimo \xc5\xa1altinis. I\xc5\xa1tekli\xc5\xb3 stoka ir gana nema\xc5\xbeas gyventoj\xc5\xb3 tankumas s\xc4\x85lygoja emigracij\xc4\x85 \xc4\xaf Nauj\xc4\x85j\xc4\x85 Zelandij\xc4\x85, tod\xc4\x97l gyventoj\xc5\xb3 ma\xc5\xbe\xc4\x97ja ma\xc5\xbedaug po 0,9 proc. per metus._NEWLINE_Atafu salos gyventojai priklauso Samoa kongregacinei krik\xc5\xa1\xc4\x8dioni\xc5\xb3 ba\xc5\xbeny\xc4\x8diai, Nukunonu\xc2\xa0\xe2\x80\x93 Romos katalikai, o Fakaofe gyvena abiej\xc5\xb3 tikyb\xc5\xb3 sek\xc4\x97jai (kongregat\xc5\xb3 70 proc., katalik\xc5\xb3 28 proc., kit\xc5\xb3 2 proc.).\n_START_SECTION_\nKult\xc5\xabra\n_START_PARAGRAPH_\nSalel\xc4\x97s gyvena gana nepriklausomai viena nuo kitos, ta\xc4\x8diau palaiko glaud\xc5\xbeius socialinius ir kult\xc5\xabrinius ry\xc5\xa1ius. Jose yra nusistov\xc4\x97jusios vadovavimo tradicijos ir klan\xc5\xb3 strukt\xc5\xabra, santuokos yra skatinamos tarp skirting\xc5\xb3 sal\xc5\xb3. Fakaofo atolas kiek labiau dominuoja nei kiti. Europie\xc4\x8diai XIX am\xc5\xbeiuje atve\xc5\xbe\xc4\x97 nauj\xc5\xb3 maisto produkt\xc5\xb3, drabu\xc5\xbei\xc5\xb3 ir kt. Apie 1850\xc2\xa0m. salose \xc4\xafdiegta krik\xc5\xa1\xc4\x8dionyb\xc4\x97 (katalik\xc5\xb3 ir protestant\xc5\xb3).\n_START_SECTION_\nRy\xc5\xa1iai\n_START_PARAGRAPH_\nTokelau turi atskir\xc4\x85 \xc5\xa1alies kod\xc4\x85 internete (.tk), domen\xc5\xb3 vardai yra i\xc5\xa1duodami nemokamai. Nuo 2003\xc2\xa0m. Fakaofo saloje yra didelio grei\xc4\x8dio internetas, \xc5\xa1i paslauga teikiama nemokamai, kadangi j\xc4\x85 finansuoja Tokelau fondas._NEWLINE_Salose n\xc4\x97ra automobili\xc5\xb3, televizijos, kal\xc4\x97jim\xc5\xb3, j\xc5\xabr\xc5\xb3 uost\xc5\xb3 ir oro uost\xc5\xb3. I\xc5\xa1vykti i\xc5\xa1 sal\xc5\xb3 galima tik kas antr\xc4\x85 savait\xc4\x99 laivu, ir kelion\xc4\x97 trunka tris dienas.'